(Finnmark Dagblad) De to kameratene og pensjonistene Sigmund Nilsen og Johan Andreas Eliassen var fredag 11.11.11 på fisketur ute på sjøen ved Kokelv.

Nøyaktig da klokka var 11.11 sikret Johan seg kveitefangsten.

- Han tok den på juksa, og det var jo litt artig og helt tilfeldig at klokka sto på akkurat 11 minutter over elleve, smiler Sigmund.

- Det var jo litt spesielt at klokka var nøyaktig der da vi fikk den over ripa. Da vi kappa hodet av den var den jammen 11 kilo også, humrer fiskeren Johan Andreas Eliassen.

Fangsten er en finfin matfisk som de to kameratene nå kan kose seg meg på middagsbordet.